Povratnici iz Amerike o 'ponovno otkrivenoj' Hrvatskoj (11/2/03) - 2003-02-11
"Svakom bih preporučio da se vrati, no nikog ne bih nagovarao" - kaže Pero Letunić, koji se prije dvije godine vratio iz Amerike u rodn
Učestali povratak hrvatskih obitelji iz Sjedinjenih Američkih Država u domovinu poslije domovinskog rata do danas nije ispunio očekivanja. U Dubrovačko-neretvanskoj županiji nakon 1995. godine stalni povratak u rodni kraj izabralo je tek 20 obitelji. Najčešći problemi pri povratku američkih Hrvata su komplicirana administracija i razlika u zaradama i standardu. Antun i Mira Kristović napustili su dubrovački kraj 1972. godine i najveći period života proveli su u Kaliforniji gdje i danas imaju uhodani obiteljski posao kojeg vode njihovi sinovi. U Americi se bave i investiranjem u nekretnine, a u Dubrovnik se za stalno vraćaju 1997. godine. Ideja o povratku u Hrvatsku nije ih nikad napuštala. Mira Kristović Ameriku opisuje kao zemlju velikih mogućnosti za svakoga, a razlog malog broja povrataka hrvatskih obitelji iz SAD-a u Hrvatsku vidi u tomu što se Hrvati teže odlučuju napustiti uhodani način života i zaradu te suočavanje s administracijom na povratku u domovinu. “Vratit se nije teško jer se vraćate odakle ste pošli i nalazite ono što ste ostavili, ali uglavnom vraćate se u nešto što je vama poznato” kaže ova učiteljica rođena u Slanom pokraj Dubrovnika. Antun Kristović ističe kako bi mladi trebali ostati u Hrvatskoj jer je u njihovim rukama budućnost zemlje. Njegova braća od djeda u San Francisco au doselila početkom dvadesetog stoljeća. Danas se Antun sa suprugom Mirom u Dubrovniku bavi trgovinom nekretninama. “Amerika je specifična u odnosu na druge zemlje u svijetu. U svakom slučaju to je prava formula za napredak jedne mlade osobe bilo kojeg zvanja ili profesije, jer jedno te isto očekuje svakoga: požrtvovnost volja i opet požrtvovnost - i uspjeh je osiguran.” Caty Kristović, prvo dijete Antuna i Mire, kao i njena trojica braće koji su dio školovanja završili u Hrvatskoj, srednju je školu završila u Dubrovniku, a fakultet vanjske trgovine u Americi. Danas je uposlena na American Collegeu u Dubrovniku. Kaže kako je u Americi nedvojbeno veći standard nego u Hrvatskoj i mogućnost bržeg postizanja životnih ciljeva. Cijeni mirniji život u domovini. “Ovdje se sasvim dobro može živjeti samo treba biti pametan i raditi, a što prije ljudi to shvate ovdje možda ćemo i mi bit bliže takvom, američkom standardu života” - smatra Caty Kristović. Pero Letunić ima 75 godina i sa suprugom Ginom vratio se iz Kalifornije u Dubrovnik prije dvije godine. “Ja bih preporučio svakome da se vrati, ali ne bih nikoga nagovarao jer koliko ljudi - toliko ćudi. Ima naših ljudi koji se ne bi snašli ovdje, primjerice problem novog stana ili problem kuće, pa uvjeti zdravstevnog osiguranja te druge prepreke koje bi im mogle pričinit probleme. Svaki čovjek ima različite želje pri povratku” - tvrdi ovaj povratnik u Dubrovnik.